Virallinen lehti nro C 341 , 09/11/1998 s. 0035



A4-0284/98 Päätöslauselma komission kertomuksesta vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY täytäntöönpanosta ja komission kertomuksesta vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti toteutetuista toimenpiteistä - Jäsenvaltioiden toimittamien kertomusten pohjalta 11 artiklan mukaisesti laadittu komission yhteenvetokertomus (KOM(97)0473 - C4-0040/98 - KOM(98)0016) Euroopan parlamentti, joka - ottaa huomioon EY:n perustamissopimuksen 130 r artiklan, - ottaa huomioon ehdotuksen Euroopan parlamentin ja neuvoston päätökseksi pohjaveden yhdennettyä suojelua ja käyttöä koskevasta toimintaohjelmasta ((EYVL C 355, 25.11.1996, s. 1.)), - ottaa huomioon komission kertomuksen neuvostolle ja Euroopan parlamentille vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY täytäntöönpanosta (KOM(97)0473 - C4-0040/98), - ottaa huomioon komission kertomuksen neuvostolle ja Euroopan parlamentille vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti toteutetuista toimenpiteistä - Jäsenvaltioiden toimittamien kertomusten pohjalta 11 artiklan mukaisesti laadittu komission yhteenvetokertomus (KOM(98)0016), - ottaa huomioon tilintarkastustuomioistuimen erityiskertomuksen 3/98 komission toteuttamista EU:n toimista ja politiikasta vesistöjen saastumisen estämiseksi, - ottaa huomioon ympäristö-, terveys- ja kuluttajansuojavaliokunnan mietinnön ja maataloutta ja maaseudun kehittämistä käsittelevän valiokunnan lausunnon (A4-0284/98), A. suhtautuu myönteisesti komission molempiin kertomuksiin, B. pahoittelee, että ensimmäisen toimintaohjelman määräaikaan, 20. joulukuuta 1995 mennessä, vain Luxemburg oli antanut toimintaohjelmansa, C. ottaa huomioon, että ensimmäisen toimintaohjelman alussa, vuonna 1995, 22 prosenttia Euroopan maanviljelykseen käytetyistä alueista ylitti terveydelle haitallisen 50 mg/l nitraattipitoisuuden, D. ottaa huomioon, että ensimmäisen toimintaohjelman loppupuolella vuonna 1998 terveydelle haitallinen 50 mg/l pohjaveden nitraattipitoisuus ylitettiin merkittävästi 11:ssä unionin 15:stä jäsenvaltiosta, E. ottaa huomioon, että lähes kaikissa jäsenvaltioissa ylitetään rehevöitymisen raja-arvot ja että rehevöityminen on osin erittäin runsasta, F. on tyrmistynyt siitä, etteivät useimmat jäsenvaltiot ole edistyneet nitraattisaasteiden aiheuttamien ongelmien käsittelemisessä, G. katsoo, että on kiireellisesti toteutettava maanviljelijöille tarkoitettuja nitraatteja koskevia valistus- ja tiedotusohjelmia; katsoo, että direktiivin 91/676/ETY tehokas täytäntöönpano riippuu erityisesti siitä, tiedostavatko tärkeimmät asianosaiset osapuolet todellakin asian, H. on erittäin huolestunut siitä, ettei nitraattidirektiivin täytäntöönpanossa ole edistytty, I. ottaa huomioon, että edellä mainitussa päätösehdotuksessa pohjaveden yhdennettyä suojelua ja käyttöä koskevaksi toimintaohjelmaksi nitraatteja pidetään yhtenä pääasiallisista pohjavesien saastumisen aiheuttajista, J. katsoo, että direktiivin puutteellinen täytäntöönpano jäsenvaltioissa aiheuttaa vilpillistä kilpailua, K. katsoo, että tällä direktiivillä voidaan veden- ja ilmanlaadun lisäksi parantaa myös eläinten hyvinvointia, jos eläimiä on hehtaaria kohden vähemmän, L. korostaa, että on tehtävä erityisponnisteluja maatalouden ulkopuolelta peräisin olevien nitraattien aiheuttaman veden pilaantumisen syiden tutkimiseksi, jotta maanviljelijät eivät tuntisi, että heitä vaaditaan epäoikeudenmukaisesti maksamaan; katsoo, että asiaan liittyvistä vaikeuksista huolimatta, jäsenvaltioiden olisi määriteltävä pilaantumisalttiit alueet mahdollisimman tarkasti, jotta myöskään tässä tapauksessa maanviljelijöillä ei olisi sitä käsitystä, että heitä kohdellaan epäoikeudenmukaisesti, M. katsoo, että on tärkeää vahvistaa maanviljelijöiden teknistä tukemista, esimerkiksi laatimalla suunnitelmia lannan levittämiseksi tai maaperän analysoimiseksi; katsoo, että karjanlannan muuntamismenetelmiä (biokaasu, kompostointi jne.) olisi edelleen kehitettävä ja suosittava; 1. Kehottaa asianomaisia jäsenvaltioita pikaisesti panemaan täytäntöön vuonna 1991 annetun nitraattidirektiivin kokonaisuudessaan; 2. Pyytää komissiota jäsenvaltioiden tuomittavan passiivisuuden vuoksi harkitsemaan, ovatko kansalliset toimintaohjelmat tarkoituksenmukainen tapa ratkaista ongelma; 3. Kehottaa komissiota ja jäsenvaltioita saavuttamaan rehevöitymistä koskevat OSPAR-sopimuksessa asetetut tavoitteet; 4. Kehottaa komissiota nopeuttamaan huomattavasti EY:n perustamissopimuksen 169 ja 171 artiklan mukaisia rikkomusmenettelyjä niitä jäsenvaltioita vastaan, jotka eivät pane täytäntöön nitraattidirektiiviä tai tekevät sen virheellisesti; 5. Korostaa suuremman avoimuuden ja yksityiskohtaisemman lähestymistavan tarvetta komission kertomuksissa, joissa olisi täsmennettävä, miten kunkin maan olisi vielä edistyttävä, ja toteaa, että kolmetoista jäsenvaltiota on laiminlyönyt direktiivin täytäntöönpanon ja että niiden lainkuuliaisuus eurooppalaisen lainkäytön suhteen on puutteellinen; kehottaa komissiota ryhtymään toimiin huomion kiinnittämiseksi tähän asiaan ja varmistamaan eurooppalaisen lainsäädännön johdonmukaisen täytäntöönpanon erityisesti ympäristönsuojelun ja kuluttajansuojan osalta, koska ainoastaan tällä tavalla voidaan lisätä maanviljelijöiden osallistumista yhteistyöhön ja välttää nykyisten toisistaan poikkeavien verojen aiheuttama kilpailun vääristyminen; 6. Uskoo, että jäsenvaltioiden olisi nitraattiongelmien ratkaisun suhteen noudatettava periaatetta, jonka mukaan saastuttaja maksaa; 7. Pyytää komissiota selvittämään EAKR:n varojen käytön ja komission vedenlaatutavoitteiden välillä vallitsevan ristiriidan, joka on mainittu direktiivin 91/676/ETY (nitraattidirektiivi) täytäntöönpanoa koskevan tilintarkastustuomioistuimen erityiskertomuksen 37 kohdassa; 8. Pyytää, että komissio antaa tiedonannon, joka sisältää lupaavia ja tehokkaita ratkaisuja nitraateista aiheutuviin ongelmiin; 9. Kehottaa komissiota tekemään pakolliseksi hyvän maatalouskäytännön noudattamisen ja pitämään sitä olennaisena tekijänä ympäristön laadun perustason takaamisessa; 10. Pyytää komissiota asettamaan erityisvaatimuksia suojeltavien alueiden valinnalle; 11. Kannattaa rakenteellisena toimena eläinten hehtaaria kohden määritellyn enimmäismäärän vähentämistä; 12. Kehottaa määrittämään sitoviksi komission Agenda 2000 -asiakirjaan liittyen ehdottamat monialaiset toimet ympäristönsuojelun edistämiseksi maataloudessa (vastaavuussuhde markkinoihin liittyvien suorien maksujen ja ympäristöverojen välillä) etenkin nitraattisaasteongelman ratkaisemisen suhteen; 13. Kannattaa pienissä biokaasulaitoksissa tapahtuvan energiantuotannon tukemista; 14. Pyytää komissiota julkaisemaan vuosittain nitraattidirektiivin 91/676/ETY täytäntöönpanoa koskevan kertomuksen neuvostolle ja Euroopan parlamentille; 15. Kehottaa puhemiestään välittämään tämän lausunnon komissiolle, neuvostolle ja jäsenvaltioiden parlamenteille.